钦定古今图书集成/历象汇编/庶征典/第158卷 > 《管窥辑要》 > 汉
## 钦定古今图书集成/历象汇编/庶征典/第158卷 > 《管窥辑要》 > 汉

### 成帝鸿嘉三年山鸣

按：《汉书成帝本纪》，不载。　按《五行志》，鸿嘉三年五月
乙亥，天水冀南山大石鸣，声隆隆如雷，有顷，止闻平
襄二百四十里埜鸡皆鸣。石长丈三尺，广厚略等，旁
著岸胁，去地二百馀丈，民俗名曰石鼓。石鼓鸣有兵。
是岁广汉钳子谋攻牢篡，死罪囚郑躬等盗库兵，劫
略吏民，衣绣衣，自号曰“山君”，党与寖广。明年冬，乃伏
诛，自归者三千馀人。后四年，尉氏樊并等谋反，杀陈
留太守严普，自称将军。山阳亡徒苏令等党与数百
人，盗取库兵，经历郡国四十馀，皆逾年乃伏诛。是时
起昌陵作者数万人，徙郡国吏民五千馀户，以奉陵
邑。作治五年不成，乃罢昌陵，还徙家石鸣，与晋《石言》
同应。师旷所谓“民力雕尽”，《传》云：“‘轻百姓’者也。”虒祁离
宫去绛都四十里，昌陵亦在郊埜，皆与城郭同占。城
郭属金，宫室属土，外内之别云。

### 哀帝建平二年殿中有声如锺

按《汉书哀帝本纪》。不载　按《五行志》，“建平二年四月
乙亥朔，御史大夫朱博为丞相，少府，赵元为御史大
夫。临延登受策。有大声如锺鸣，殿中郎吏陛者皆闻
焉。上以问黄门侍郎扬雄、李寻，寻对曰：‘《洪范》所谓鼓
妖者也。师法以为人君不聪，为众所惑。空名得进，则
有声无形，不知所从生。其传曰：‘岁月日之中，则正卿
受’’”之。今以四月日加辰巳有异，是为中焉。正卿谓执
政大臣也。宜退丞相、御史，以应天变。然虽不退，不出
期年，其人自蒙其咎。扬雄亦以为鼓妖听失之象也。
朱博为人强毅多权谋，宜将不宜相，恐有凶恶亟疾
之怒。八月，博、元坐为奸谋，博自杀，元减死论。京房《易
传》曰：“令不修本，下不安。金毋故自动，若有音。”

### 元寿元年秋九月孝元庙殿门铜龟蛇铺首鸣

按：《汉书哀帝本纪》云云。

### 王莽天凤二年朱鸟门鸣

按《文献通考》：王莽天凤二年十月戊辰，王路朱鸟门
鸣，昼夜不绝。崔发等曰：“虞帝辟四门，达四聪。门鸣者，
明当修先圣之礼，招四方之士也。”于是令群臣皆贺，
所举四行，从朱鸟门入而对策焉。